<classify> NAIBU Waziri wa Mambo ya Ndani ya Nchi, Hamad Yusuf Masauni, amemtaka Mkurugenzi Mkuu wa Mamlaka ya Vitambulisho vya Taifa Nida, Dk Arnold Kihaule, kuchukua hatua dhidi ya kitengo cha uchunguzi kinacholalamikiwa kuchelewesha kutoa majibu kwenye vituo vya wilaya vya mamlaka hiyo na kuathiri upatikanaji namba za vitambulisho vya taifa kwa wananchi.Alitoa agizo hilo mjini Morogoro juzi, alipotembelea ofisi za Nida kwa ajili ya kuona usajili wa wananchi wa kupata namba za vitambulisho vya taifa kwa ajili ya matumizi mbalimbali hasa kuwawezesha kusajili laini zao za simu kwa alama za vidole. Masauni pia alimtaka mkurugenzi mkuu huyo kufanya tathmini katika wilaya zote za mkoa huo na kuangalia uwezekano wa kuwatumia wanafunzi wa kujitolea wa vyuo vikuu wanaosomea mifumo ya kompyuta na Teknolojia ya Habari na Mawasiliano Tehama kusaidia usajili huo.Lengo ni kuharakisha usajili katika muda wa siku 20 zilizoongezwa na Rais John Magufuli ili watu wanaojitokeza kujisajili waweze kupata kitambulisho cha taifa na kukitumia kwenye kusajili wa laini zao za simu kwa njia ya alama za vidole kabla ya Januari 20, alisema.Licha ya kukuta msururu mrefu wa wananchi wakipatiwa huduma mbalimbali za kukamilisha usajili wao, baadhi yao walimweleza Naibu Waziri huyo namna usajili huo ulivyo mgumu kutokana na kuchelewa kupata mrejesho wa fomu zao walizojaza muda mrefu ambazo vituo huzipeleka makao makuu ya Nida kwa ajili ya kufanyiwa uchunguzi.Nimepata malalamiko haya si hapa tu, tayari nimeshazungumza na Mkurugenzi Mkuu wa NIDA kuwa nitafanya ziara makao makuu Januari 2 leo ili nipate mrejesho kwenye vituo vya wilaya vya Nida kuhusu ucheleweshaji wa fomu kutoka kitengo cha uchunguzi cha Nida.Nitapenda nipate pia mrejesho juu ya utendaji wao wa kazi wa kitengo hiki kutokana na kulalamikiwa kuwa kinacheleweshaa usajili wa namba za kitambulisho cha taifa kwa kushindwa kurejesha majibu kwa wakati ili wananchi wapate uhakika wa taarifa, lazima kitengo hiki kijitathimini kwanza, alisema.Masauni pia aliwataka watendaji wa Nida na vyombo vingine wakiwamo Idara ya Uhamiaji kufanya kazi ya usajili kwa kuzingatia namna mwananchi anavyokidhi vigezo ili kupata kitambulisho cha taifa.Alipiga marufuku wanasheria binafsi kutumiwa kuidhinisha fomu ya kiapo cha uhalalishaji wa cheti vya kuzaliwa kwa wasiokuwa navyo kutokana na wananchi kulalamika wanatozwa fedha nyingi kulipia na wakati mwingine fomu zao zinapotea mikononi wa watu wa Nida hivyo kulazimika kurudia zoezi hilo zaidi ya mara moja. Alitaka wanasheria wa serikali watumike katika kazi hizo katika ofisi za Nida kwa ajili ya kutoa huduma hiyo.Ofisa wa Nida mkoa huo, James Malimo, alisema changamoto kubwa ni baadhi ya wananchi kujaza fomu zao maeneo tofauti na kufanya mfumo kutowatambua. Alisema baadhi ya watu wamejisajili mara mbili hadi kufikia upigaji picha na kuweka alama za vidole, hivyo fomu zao zinapoingizwa kwenye mfumo wanabainika kuwa wamejisajili mara mbili.Malimo alitaja changamoto nyingine ni kwa watu wenye umri kubwa, wenye ulemavu wa viungo hasa mikono na wananchi wanaojihusisha na kilimo kwa kutumia mikono kuwa vidole vyao ni vigumu kusomeka wakati wa uwekezaji wa alama za vidole, jambo ambalo linafanyiwa kazi na makao makuu ya Nida.  <topic>: kitaifa 